**2. NAPIREND**

**E l ő t e r j e s z t é s**

**Mindszentkálla Község Önkormányzata Képviselő-testületének**

**2018. február 19-i nyilvános ülésére**

**Tárgy: Mindszentkálla Község Önkormányzata Képviselő-testülete az egyes szociális ellátások szabályozásáról szóló önkormányzati rendelete módosításáról.**

**Előterjesztő: Németh László István, polgármester**

**Előkészítette: Nagy Éva ügyintéző**

**Előterjesztő Jogszabállyal nem ellentétes**

**Tóthné Titz Éva jegyzőt helyettesítő**

**aljegyző**

Tisztelt Képviselő-testület!

Az intézményi térítési díj megállapításának szabályait a szociális igazgatásról és szociális ellátásokról szóló 1993. évi III. törvény (a továbbiakban: Szt.), a személyes gondoskodást nyújtó szociális ellátások térítési díjáról szóló 29/1993. (II.17.) Korm. rendelet(a továbbiakban: rendelet), továbbá Magyarország 2018. évi központi költségvetéséről szóló 2017. évi C. törvény tartalmazza.

Az Szt. 92/B. § (1) bekezdés a) pontja értelmében a fenntartó feladata az intézményi térítési díj konkrét összegben történő meghatározása.

Az Szt. 115. §(1)bekezdés értelmében: Az intézményi térítési díj a személyes gondoskodás körébe tartozó szociális ellátások ellenértékeként megállapított összeg (a továbbiakban: intézményi térítési díj). Az intézményi térítési díjat a fenntartó tárgyév április 1-jéig állapítja meg. Az intézményi térítési díj összege nem haladhatja meg a szolgáltatási önköltséget. Az intézményi térítési díj év közben egy alkalommal korrigálható. Az intézményi térítési díjat integrált intézmény esetében is szolgáltatásonként kell meghatározni, ilyen esetben az önköltség számítása során a közös költségelemeket a szolgáltatásonkénti közvetlen költségek arányában kell megosztani.

Az Szt. 115. § (3) bekezdése szerint a fenntartó az intézményi térítési díjat rendeletben foglaltak szerint, egyéb esetben a fenntartó döntése alapján csökkenthető, illetve elengedhető, ha a kötelezett jövedelmi és vagyoni viszonyai indokolttá teszik.

A Korm. rendelet 3.§ (1) bekezdése e) és f) pontja alapján az intézményi térítési díjat és a személyi térítési díjat nappali ellátás esetén ellátási napra, bentlakásos intézményi ellátás esetén ellátási napra és hónapra vetítve kell meghatározni.

A Korm. rendelet 3. § (2) bekezdése értelmében:

Bentlakásos intézményi ellátás esetén

*a)*a napi intézményi térítési díj a havi intézményi térítési díj harmincad része,

*b)*a napi személyi térítési díj a havi személyi térítési díj harmincad része a hónapok naptári napjainak számától függetlenül.

A Korm. rendelet 3. § (3)-a alapján az intézményi térítési díj szolgáltatónként, intézményenként, telephellyel rendelkező szolgáltató, intézmény esetén ellátást nyújtó székhelyenként, telephelyenként, továbbá bentlakásos intézményi ellátás esetén épületenként külön-külön is meghatározható.

**A bentlakásos intézmények finanszírozása továbbra is két részből tevődik össze:**

* Bértámogatás – Finanszírozásban elismert szakmai létszámhoz kötődik
* Üzemeltetési támogatás

A Káli-medence Idősek Otthona Mindszentkálla szolgáltatási önköltség számítása a 2018. évre:

2018. évi várható ellátotti létszám (működési engedély alapján: 24 fő)

ebből - időskorúk ápoló-gondozó otthoni ellátása nem demens személyek 22 fő,

- időskorúk ápoló-gondozó otthoni ellátása demens személyek 2 fő.

2018. évi kiadások (forint)

* személyi kiadás 23.840.000 Ft
* munkaadó járulékok 4.650.000 Ft
* dologi kiadások 17.601.000 Ft

Összesen 46.091.000 Ft

**Szolgáltatási önköltség**:46.091.000/24/12= **160.038 Ft/fő/hó**.(maximálisan megállapítható gondozási díj)

Állami normatíva (forint):

* Intézmény üzemeltetési támogatás 696.000 Ft
* Finanszírozás szempontjából elismert

szakmai dolgozók bértámogatása 19.936.000 Ft

Összesen 20.632.000 Ft.

Összes támogatás 20.632.000 Ft

Összes kiadás 46.091.000 Ft

Előző évi maradvány igénybevétele: 2.658.193 Ft

Különbözet: 22.800.807 Ft (22.800.807/24/12= **79.169 Ft/ hó, 2639 Ft/nap**

A kiadási oldalon szereplő 46.091.000 Ft és a támogatások összege: 23.290.193 Ft közötti különbözetet 22.800.807 Ft ellentételezésére az intézményi térítési díj összegét a jelenlegi 74.700 Ft-ról 79.169 Ft - ra kellene emelni. Az intézményvezető javaslata - figyelembe véve azt, hogy a létszám, így az ellátotti napok száma év közben csökkenhet - az intézményi térítési díjat **82.500 Ft/ hó 2750** **Ft/nap** összegre kellene emelni, mely 10%-os emelkedést jelent.

INDOKOLÁS

A térítési díj megállapítása az intézmény működtetésével összefüggő kötelező feladat. Az Szt. fentiekben hivatkozott rendelkezéséből (92. §) az is egyértelműen kiderül, hogy rendeletben szabályozandó. A térítési díj a Képviselő-testület szociális rendeletébe kerülne beépítésre, tekintettel arra, hogy az szabályozza a szociális ellátásokat.

Az intézmény költségvetésének összeállítása során az intézmény kötelezően ellátandó feladataira koncentrálva állapította meg a kiadási összeget. Ezen költségek fedezésére szolgál az állami támogatás, valamint a fennmaradó rész tekintetében az intézményi térítési díj, melyet a szolgáltatásért az igénybevevők fizetnek. Szükséges kihangsúlyozni az állam azon törekvését, miszerint a szociális intézmények esetében egyre nagyobb arányban kell az öngondoskodás kereteit kihasználni.

A jelenlegi helyzetben, figyelembe véve az ellátást igénybe vevők jövedelmi helyzetét, az intézményvezető javaslatát, szükséges az intézményi térítési díj emeléséről dönteni.

Az egyes szociális ellátások szabályozásáról szóló 3/2015. (II.28) önkormányzati rendelet 15.§-a szabályozza a térítési díj összegét, a jogszabálynak megfelelő havi és ellátási nap bontásban.

Ezen rendelet módosításával érvényesíthető a Képviselő-testület döntése az intézményi térítési díjak emelése vonatkozásában.

1.§-ban az Idősek Otthona intézményi térítési díjának meghatározása.

2.§-ban megállapításra került a rendelet hatálya

**Előzetes hatásvizsgálat**

**a jogalkotásról szóló 2010. évi CXXX. törvény 17.§ (1) bekezdése alapján**

A rendelet-tervezet címe: Mindszentkálla Község Önkormányzata Képviselő-testülete ../2018.(II…) önkormányzati rendelete az egyes szociális ellátások szabályozásáról szóló 3/2015.(II.28.) önkormányzati rendelete módosításáról

Társadalmi-gazdasági hatása: Az intézményi térítési díj vonatkozásában a szociális szolgáltatások hosszú távú fenntarthatósága végett kialakítandó, az öngondoskodást nagyobb mértékben megvalósító források bevonásának lehetősége.

Költségvetési hatása: A település költségvetésében a forrás biztosítani szükséges. Az intézményi térítési díj vonatkozásában az intézmény fenntartható működésének biztosítása.

Környezeti, egészségi következményei: nincs

Adminisztratív terheket befolyásoló hatása: csökken az adminisztratív teher, mivel csökken az elutasítási ok a korábban benyújtott kérelmek miatt.

Egyéb hatása: nincs.

A rendelet megalkotásának szükségessége: A rendelet alkalmazásának pontosítása. Az Önkormányzat által fenntartott intézmény működési költségeinek fedezésére szolgáló, jogszabály alapján meghatározandó térítési díja.

A rendelet megalkotása elmaradása esetén várható következmények: a térítési díj vonatkozásában, Az elmaradás esetén nem valósul meg az Önkormányzat, mint fenntartó azon törekvése, hogy a szociális intézménye fenntartható legyen.

A rendelet alkalmazásához szükséges feltételek: - személyi: nincs

- szervezeti: nincs

- tárgyi: nincs

- pénzügyi: költségvetési forrás biztosítása

Kérem a Tisztelt Képviselő-testületet, hogy az előterjesztést megvitatni szíveskedjenek.

**Mindszentkálla Község Önkormányzata Képviselő-testületének**

**…./2018. (…) önkormányzati rendelete**

**az egyes szociális ellátások szabályozásáról szóló 3/2015.(II.28.)** **önkormányzati rendelete módosításáról**

Mindszentkálla Község Önkormányzata Képviselő-testülete a szociális igazgatásról és szociális ellátásokról szóló 1993. évi III. törvény 92. § (1) bekezdés a) pontjában kapott felhatalmazás alapján Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el:

**1. §** Mindszentkálla Község Önkormányzata Képviselő-testületének az egyes szociális ellátások szabályozásáról szóló 3/2015.(II.28.) önkormányzati rendelete (a továbbiakban: Szr.) 15.§-a helyébe a következő rendelkezés lép:

„15. § Az intézményi térítési díj………,-Ft /hó, …….,- Ft / ellátási nap.”

**2.§** (1) Ez a rendelet 2018. április 1-én lép hatályba.

Németh László István Tóthné Titz Éva

polgármester jegyzőt helyettesítő

aljegyző

A kihirdetés napja: 2018. . …….

Tóthné Titz Éva

jegyzőt helyettesítő

aljegyző